
PËR NGRITJEN, PËRBËRJEN DHE MËNYRËN E FUNKSIONIMIT TË KOMISIONIT TË PËRHERSHËM TË VLERËSIMIT TË OBJEKTEVE TË TRASHËGIMISË KULTURORE, NË PRONËSI PRIVATE, TË LUAJTSHME DHE PËR KRITERET SHKENCORE E PROCEDURAT E VLERËSIMIT TË KËTYRE OBJEKTEVE[footnoteRef:1] [1:  VKM nr.795, datë 26.11.2003 është botuar në Fletoren Zyrtare nr.100, dhjetor 2003.
VKM nr.306, datë 23.5.2018 është botuar në Fletoren Zyrtare nr.78, datë 29 maj 2018.] 

(Ndryshuar me VKM nr.306, datë 23.5.2018)
(I përditësuar)

Në mbështetje të nenit 100 të Kushtetutës dhe të pikave 4 e 5 të nenit 9 të ligjit 9048, datë 7.4.2003 "Për trashëgiminë kulturore", me propozimin e Ministrit përgjegjës për trashëgiminë kulturore, Këshilli i Ministrave

VENDOSI:

Ngritjen e komisionit të përhershëm të vlerësimit të objekteve të trashëgimisë kulturore, në pronësi private, të luajtshme.
I. KOMISIONI I PËRHERSHËM I VLERËSIMIT
A. PËRBËRJA
1. Komisioni i Përhershëm i Vlerësimit kryesohet nga drejtori i Qendrës Kombëtare të Inventarizimit të Pasurisë Kulturore dhe ka në përbërje anëtarë, përfaqësues të institucioneve dhe ekspertë, si më poshtë vijon:
a) një ekspert etnolog nga Instituti i Antropologjisë Kulturore dhe Studimit të Artit;	
b) një ekspert arkeolog nga Instituti i Arkeologjisë;
c) një studiues i artit mesjetar nga Instituti i Monumenteve të Kulturës;			
ç) një studiues i artit pamor nga Galeria Kombëtare e Arteve;
d) një studiues i arkitekturës nga Instituti i Monumenteve të Kulturës; 
dh)një ekspert i fushës nga Universiteti i Tiranës, Departamenti i Arkeologjisë dhe Trashëgimisë Kulturore; 
e) një ekspert i artit pamor nga Universiteti i Arteve;
ë) një ekspert i jashtëm, sipas rasteve specifike të vlerësimit të objekteve.
2. Pranë këtij komisioni funksionon sekretaria teknike, e cila përbëhet nga përgjegjësi i sektorit dhe një specialist i Qendrës Kombëtare të Inventarizimit të Pasurive Kulturore. Sekretaria teknike nuk ka të drejtë vote, por ndihmon komisionin në mbarëvajtjen e mbledhjeve.
B. DETYRAT
I. Komisioni ka për detyrë të vlerësojë objektet e trashëgimisë kulturore, në pronësi private, të luajtshme, që dalin jashtë territorit të Republikës së Shqipërisë dhe t'i rekomandojë Ministri përgjegjës për trashëgiminë kulturore, që në mbështetje të aktvlerësimit të objekteve, të autorizojë ose jo nxjerrjen e tyre jashtë këtij territori.
C. MËNYRA E FUNKSIONIMIT
1. Mbledhja e komisionit të përhershëm të vlerësimit
- Mbledhjet e komisionit të përhershëm të vlerësimit zhvillohen në Qendrën Kombëtare të Inventarizimit të Pasurive Kulturore.
- Kryetari përcakton datën, orën, objektin dhe rendin e ditës, të cilat ua komunikon anëtarëve të komisionit.
- Kryetari, me kërkesë të subjektit të interesuar, person fizik ose juridik, drejtuar Qendrës Kombëtare të Inventarizimit të Pasurive Kulturore, por jo më vonë se 10 ditë nga depozitimi i kërkesës së të interesuarit, thërret mbledhjen për nxjerrjen jashtë territorit të Republikës së Shqipërisë, të objekteve.
- Komisioni, pasi shqyrton kërkesën, harton aktvlerësimin e objekteve, dhe brenda 10 ditëve, ia dërgon atë së bashku me dokumentacionin përkatës Ministrit përgjegjës për trashëgiminë kulturore.
- Komisioni i merr vendimet me shumicë të thjeshtë votash të anëtarëve.
II. KRITERET SHKENCORE TË VLERËSIMIT TË OBJEKTEVE
1. Anëtarët e komisionit, sipas fushave përkatëse, bëjnë vlerësimin e objekteve, sipas listës së katalogimit të objekteve të trashëgimisë kulturore, të miratuar nga Qendra Kombëtare e Inventarizimit të Pasurive Kulturore.
2. Çdo objekt i shënuar në formularin standard të aplikimit, pajiset me një numër të caktuar dhe një pasaportë identifikuese.
3. Objektet e trashëgimisë kulturore, në pronësi private, të luajtshme, që dalin jashtë territorit të vendit, duhet të regjistrohen në Qendrën Kombëtare të Inventarizimit të Pasurive Kulturore dhe të pajisen me pasaportën përkatëse të kësaj qendre.
III. PROCEDURAT E VLERËSIMIT DHE TË DHËNIES SË LEJES
1. Vlerësimi i objekteve të trashëgimisë kulturore, në pronësi private, të luajtshme, bëhet pas kërkesës me shkrim të subjektit të interesuar, person fizik ose juridik, drejtuar Qendrës Kombëtare të Inventarizimit të Pasurive Kulturore. Kërkesa shoqërohet me:
a) kopjen e formularit standard të aplikimit, të plotësuar në Qendrën Kombëtare të Inventarizimit të Pasurive Kulturore;
b) pasaportën përkatëse për çdo objekt, të lëshuar nga Qendra Kombëtare e Inventarizimit të Pasurive Kulturore;
c) Për personat fizikë/juridikë, dokumentacionin e plotë ligjor të regjistrimit si person juridik në gjykatë, organet tatimore dhe organe të tjera të specializuara, vërtetimet nga gjykata, prokuroria dhe përmbarimi që vërtetojnë se personi i interesuar nuk ka detyrime ndaj tyre, si dhe nuk është në proces gjyqësor, civil apo penal;
d) mandatpagesën përkatëse nga Qendra Kombëtare e Inventarizimit të Pasurisë Kulturore, sipas numrit të objekteve që kërkohet të dalin jashtë vendit.
1/1. Dokumentacioni i lëshuar nga Qendra Kombëtare e Biznesit, letërnjoftimi, të dhënat e sakta të vendbanimit aktual dhe secili nga dokumentet e cituara në shkronjat “a”, “b” e “c”, të pikës 1, të këtij kreu, në rast sigurimi përmes aksesit nga institucionet që i lëshojnë, do të sigurohen rast pas rasti nga Qendra Kombëtare e Inventarizimit të Pasurive Kulturore.
2. Kërkesa me shkrim, së bashku me dokumentacionin e mësipërm, kalon për shqyrtim dhe vlerësim në komisionin e përhershëm të vlerësimit.
3. Komisioni, pas shqyrtimit të dokumentacionit të plotë dhe vlerësimit fizik të objekteve, harton aktvlerësimin e objekteve që kërkohet të dalin jashtë territorit të vendit, në tri kopje, njëra për Ministrinë përgjegjëse për trashëgiminë kulturore, njëra për Qendrën Kombëtare të Inventarizimit të Pasurisë Kulturore dhe njëra për subjektin e interesuar.
4. Aktvlerësimi përmban:
a) Objektet që lejohen të dalin jashtë vendit, shoqëruar me numrin e pasaportës.
b) Objektet që ndalohen të dalin jashtë vendit, shoqëruar me numrin e pasaportës.
c) Mënyrën se si duhet të veprohet, për objektet që nuk lejohen të dalin jashtë vendit.
5. Komisioni, në bazë të aktvlerësimit të objekteve, vendos me shumicë votash dhe ia përcjell vendimin Ministrit përgjegjës për trashëgiminë kulturore.
6. Ministri përgjegjës për trashëgiminë kulturore, brenda 10 ditëve, vendos dhënien ose jo të lejes, për nxjerrjen jashtë territorit të vendit, të objekteve të trashëgimisë kulturore, në pronësi private, të luajtshme, sipas aktvlerësimit të komisionit të përhershëm të vlerësimit. Ndaj vendimit për mosdhënien e autorizimit të Ministrit mund të bëhet ankim, administrativ apo gjyqësor, sipas mënyrës dhe afateve të parashikuara në Kodin e Procedurës Administrative dhe Kodin e Procedurës Civile.
7. Leja për nxjerrjen e objekteve jashtë territorit të vendit, e miratuar nga Ministri përgjegjës për trashëgiminë kulturore, i dërgohet subjektit të interesuar dhe, për dijeni, komisionit të përhershëm të vlerësimit dhe Qendrës Kombëtare të Inventarizimit të Pasurive Kulturore.
8. Subjekti i interesuar paguan këto tarifa:
a) Për aktvlerësimin e objekteve:
- 5 000 (pesë mijë) lekë për çdo objekt.
b) Për çdo formular standard të aplikimit, të plotësuar pranë Qendrës Kombëtare të Inventarizimit të Pasurive Kulturore sipas lidhjes nr.1, 100 (njëqind) lekë.
IV. TË ARDHURAT DHE SHPËRBLIMI I ANËTARËVE TË KOMISIONIT
1. Të gjitha të ardhurat nga pagesat e tarifave të mësipërme, kalojnë në buxhetin e Qendrës Kombëtare të Inventarizimit të Pasurive Kulturore.
2. Anëtarët e komisionit të përhershëm të vlerësimit, për kontributin që japin, shpërblehen nga fondi që krijohet nga të ardhurat e mësipërme me 5000 (pesë mijë) lekë, secili për çdo aktvlerësim.
V. ZBATIMI
1. Ngarkohet Ministri përgjegjës për trashëgiminë kulturore, që brenda 10 ditëve nga hyrja në fuqi e vendimit, të miratojë emrat e anëtarëve të komisionit, të propozuar nga institucionet përkatëse.
2. Ngarkohen Ministria përgjegjëse për trashëgiminë kulturore dhe institucionet e specializuara shkencore për zbatimin e këtij vendimi.
VI. HYRJA NË FUQI.
Ky vendim hyn në fuqi pas botimit në Fletoren Zyrtare.

KRYEMINISTRI
Fatos Nano


























REPUBLIKA E SHQIPËRISË
MINISTRI PËRGJEGJËS PËR TRASHËGIMINË KULTURORE 
QENDRA KOMBËTARE E INVENTARIZIMIT TË PASURIVE KULTURORE

